
    Forord
   
  

  
   Tilblivelserne er geografi,
  

  
   det er orienteringer, retninger,
  

  
   indgange og udgange

   Første navigeringspunkt i utviklingen av denne antologien ble «satt på kartet» under et seminar for forskningsgruppa EMBLA
   
    
     
      2
     
    
   
   , OsloMet en regnfull høstdag i Drammen 2020. Etter hvert som ideen utviklet seg, koblet vi på forskerkollegaer fra ulike utdanningsinstitusjoner som også er nysgjerrige, undersøkende og omstreifende i et kvalitativt og post-kvalitativt metode- og metodologilandskap. Sammen har vi (ut)forsket ulikt terreng, og gjennom våre tekster forsøker vi å vise ulike orienteringer, retninger, innganger og utganger tenkningen kan ta når omdreiningspunktet i teksttilblivelsene er metode og metodologi. Å være en del av et slikt kollektivt teksttilblivelses-maskineri er en gave, og vi vil takke alle forfatterne i antologien for bidrag. Vi vil også takke forlagsredaktør Jannike Sunde for at utgangen av denne prosessen materialiseres i denne boka, og for utvekslinger underveis i prosessen.
  

  
   I antologien har vi tre passasjer med det vi kaller «forskningssnakk». De tre passasjene er tekster fremkommet etter samvær, samtale og høyttenkning med tre sentrale fagpersoner i barnehageforskningslandskapet. Tre personer som på ulikt vis har bidratt med viktig forskning, markante stemmer og en særlig interesse for barn, fag og forskning. Vi vil takke professor Emerita Ninni Sandvik, professor Kari Carlsen og professor Ann Merete Otterstad for produktive samvær, samtaler og samtenkningsinnganger.
  

  
   Denne antologien hadde trolig ikke blitt til uten påvirkningskrefter fra professor i barnehagepedagogikk Ann Merete Otterstad og hennes interesse og nysgjerrighet knyttet til metodologi og metodeutvikling som har preget hennes forskning i mange år. Ann Merete har raust delt av sine interesser og kunnskaper med kollegaer, studenter og ikke minst EMBLAs medlemmer. En vilje til kollektiv tenkning og (ut)forskning står sterkt hos Ann Merete, og vi er mange som er vevet inn i hennes ulike nettverk og prosjekter.
  

  
   Vi ønsker å dedisere denne antologien til deg Ann Merete som en respons og kollektiv takk for det banebrytende arbeidet du har gjort for forskningsgruppa, barnehagelærerutdanningen og barnehageforskningen nasjonalt og internasjonalt. Takk for ditt kritiske blikk, for ditt pågangsmot og modighet. Takk for at du fryktløs bryter vei i ulendt terreng og ikke bøyer av for hindringer. Takk for at du er mentor og veiviser som raust inkluderer andre i din/min/vår forskning. Takk for lekenhet, undring og villskap. Forsidebildet av kunstneren Max Ernst ble brukt i utstillingen «I villskapens øye
   
    
     
      3
     
    
   
   » på Munchmuseet våren 2022, og får i vår antologi virke med i tenkninger om forskerblikket og metodemaskineriene. Ditt forskerblikk, Ann Merete, har også villskap i seg og vilje til å se bortenfor det som av andre tas for gitt. Ditt forskerblikk vender seg utover, orienteres i ulike retninger, skaper innganger og utganger i forskningstilblivelser og kollektiver. Å se med deg er en gave.
  

  
   Reenskaug hotell, Drøbak 25. okt. 2022.

     Deleuze & Parnet (2015, s. 16).

     EMBLA (Etikk, Metodologi, Barn/dom og Barnehage, Lek og Læring, Agentskap og Affekt) ble etablert i 2014, og Ann Merete Otterstad var initiativtaker og leder (tidvis sammen med Tove Lafton) av gruppa frem til 2020. Forskningsgruppa har senere endret navn til Metodologiske Ut-viklinger i Barnehage- og Utdanningsforskning (MUBU) under ledelse av Cecilie Ottersland Myhre og Ann-Hege Lorvik Waterhouse. Ann Merete Otterstad og Cecilie Ottersland Myhre er nåværende ledere av forskningsgruppa.
     
      
       https://www.oslomet.no/forskning/forskningsgrupper/mubu

       https://www.munchmuseet.no/utstillinger/arkiv/2022/i-villskapens-oye/

     Bildene på s. 7 er hentet fra Waterhouse et al. (2015).

